(Ortografía tradicional) Ri tajin quinbij chanim,
man quinbij tä waꞌ chiwij iwonojel ri ix.
Ri in wetam jachin tak ri e chaꞌtal wumal.
Rajwaxic cꞌut jeꞌ cäbantaj na jas ri cubij ru Lokꞌ Pixab ri Dios ri Tzꞌibtalic:
“Ri jun ri cäwiꞌ junam wucꞌ u banom u cꞌulel chwe,”
—cächa riꞌ.
Quinbij waꞌ chiwe chanim cꞌä mäjaꞌ cäbantajic,
rech aretak cäbantaj waꞌ,
ri ix quicojo chi In Riꞌ.
Kas tzij quinbij chiwe,
chi jachin ri cucꞌulaj ri quintak bic,
in riꞌ quinucꞌulaj.
Jachin cꞌu ri quinucꞌulaj in,
cucꞌulaj riꞌ ri xintakow lok,
—xcha ri Jesús chque ru tijoxelab.
Aretak xbitaj waꞌ we tzij riꞌ rumal ri Jesús,
sibalaj xunaꞌ cꞌäx pa ranimaꞌ.
Kas chi sakil xubij chquiwäch ru tijoxelab:
Kas tzij quinbij chiwe chi jun chiwe are quinjachow na,
—xcha chque.
Te riꞌ ri tijoxelab xquichap u caꞌyexic quib ri jun rucꞌ ri jun chic,
man xquichꞌob tä cꞌu jachin ri tajin cubij ri Jesús.
Jun chque ru tijoxelab ri Jesús,
ri jun ri sibalaj lokꞌ chuwäch tajin cäwiꞌ chuxcut chiꞌ ri mesa.
Ri tat Simón Pedro xubij che rareꞌ pa memal chi cutaꞌ che ri Jesús jachin ri tajin cubij.
Te riꞌ ri areꞌ xkeb rucꞌ ri Jesús,
xutaꞌ che:
Wajaw,
¿jachin riꞌ ri cäbij la?
—xcha che.
Xchꞌaw cꞌu ri Jesús,
xubij che:
Quinrub na jun chꞌäkap caxlan wa.
Jachin cꞌu che ri quinya wi waꞌ,
are ri areꞌ,
—xcha che.
Xurub cꞌu ri chꞌäkap caxlan wa,
xuya che ri tat Judas Iscariote,
u cꞌojol ri tat Simón.
Xuwi xcꞌamtaj ri chꞌäkap caxlan wa rumal ri tat Judas,
xoc ri Satanás pa ranimaꞌ.
Xubij cꞌu ri Jesús che:
Ri cachomaj cabano,
chabana waꞌ chanim,
—xcha che.
Man cꞌo tä cꞌu jun chque ri tajin quewiꞌ chiꞌ ri mesa ri xuchꞌobo jas che ri Jesús xubij waꞌ we tzij riꞌ che.
Quetam cꞌut chi ri tat Judas pu kꞌab cꞌo wi ri cꞌolibal puak,
rumal riꞌ jujun xquichomaj chi ri Jesús are tajin cubij che chi culokꞌ ri rajwaxic chque che ri nimakꞌij o cuya jubikꞌ puak che qui toꞌic ri mebaꞌib.
Xuwi cꞌu xcꞌamtaj ri chꞌäkap caxlan wa rumal ri tat Judas,
xel bi ri areꞌ.
Chakꞌab chi cꞌu riꞌ.
Aretak elinak chi bi ri tat Judas,
xubij ri Jesús:
Cämic cäkꞌalajin na chi kas nim nu kꞌij in,
in riꞌ ri Ralcꞌual ri Dios ri Kas Winak.
Rumal cꞌu wech in cänimarisax na u kꞌij ri Dios.
We rumal wech in,
in riꞌ ri Ralcꞌual ri Dios ri Kas Winak,
cänimarisax na u kꞌij ri Dios,
xukujeꞌ ri Dios cunimarisaj na nu kꞌij in.
Chanim cꞌut cuban na waꞌ.
Ix riꞌ,
ix jeꞌ ta ne alaj tak walcꞌual,
man naj tä chic in cꞌo iwucꞌ.
Ri ix quinitzucuj na.
Jas cꞌu ri xinbij chque ri winak aj Israel,
jeꞌ xukujeꞌ quinbij chiwe ix:
Man quixcowin taj quixeꞌ chilaꞌ jawijeꞌ ri quineꞌ wi in.
Quinya cꞌu can we cꞌacꞌ takanic riꞌ chiwe:
Chiwaj iwib chbil tak iwib.
Jeꞌ jas ri in quixwaj,
jeꞌ baꞌ chibana ix,
chiwaj iwib chbil tak iwib.
We quiwaj iwib chbil tak iwib,
conojel ri winak cäquetamaj na chi ri ix,
ix nu tijoxelab,
—xcha ri Jesús chque.
Ri tat Simón Pedro xutaꞌ che ri Jesús:
Kajaw,
¿jawijeꞌ queꞌ wi la?
—xcha che.
Ri Jesús xchꞌawic,
xubij che:
Jawijeꞌ ri quineꞌ wi,
ri at man catcowin taj cateꞌ wucꞌ cämic.
Cꞌä te cꞌu riꞌ cateꞌ na wucꞌ,
—xcha che.
Xubij cꞌu ri tat Pedro che:
Wajaw,
¿jas che man quincowin taj quineꞌ ucꞌ la cämic?
Ri in quinya nu tzij chi quincäm rumal ech la,
—xcha che.
Ri Jesús xchꞌawic,
xubij che:
¿A kas tzij caya a tzij chi catcäm rumal wech in?
—xcha che.
Kas tzij quinbij chawe chi cabij na oxmul chi man awetam tä nu wäch mäjok cokꞌ ri amaꞌ äcꞌ,
—xcha che.